Komisjoni määrus (EÜ) nr 2648/98,

9. detsember 1998,

millega muudetakse määrust (EÜ) nr 1445/95 veise- ja vasikalihasektori impordi- ja ekspordilitsentside rakenduseeskirjade kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuni 1968. aasta määrust (EMÜ) nr 805/68 veise- ja vasikalihaturu ühise korralduse kohta, [1] viimati muudetud määrusega (EÜ) nr 1633/98, [2] eriti selle artiklit 9,

ning arvestades, et:

komisjoni 26. juuni 1995. aasta määruse (EÜ) nr 1445/95 (veise- ja vasikalihasektori impordi- ja ekspordilitsentside rakenduseeskirjade ning määruse (EMÜ) nr 2377/80 kehtetuks tunnistamise kohta, [3] viimati muudetud määrusega (EÜ) nr 2365/98 [4]) artikli 2 lõikega 2 nähakse ette, et kuni 160 kilogrammiste elusveiste puhul peab litsentsitaotluse ja impordilitsentsi lahtrisse 7 olema märgitud lähteriik;

vasikate eri impordikvootide puhul määratakse impordilitsentsi taotlusesse ja litsentsile märgitavad üksikasjad kindlaks rakenduseeskirju sisaldavate määrustega; määruse (EÜ) nr 1445/95 artikli 2 lõike 2 kohaldamist tuleks piirata kvoodiväliselt imporditavate vasikatega;

vastavalt komisjoni 29. mai 1998. aasta otsuse 98/372/EÜ (loomatervishoiunõuete ja veterinaarsertifikaatide kohta elusveiste ja elussigade impordil teatavatest Euroopa riikidest) [5] III lisale ("Veterinaarsertifikaat") ning nõukogu 12. detsembri 1972. aasta direktiivil 72/462/EMÜ (tervishoiu ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest, [6] viimati muudetud direktiiviga 97/79/EÜ [7]) põhinevate sarnaste otsuste lisadele ("Veterinaarsertifikaat") peab veterinaarsertifikaadi originaal olema veistega kaasas kuni nende jõudmiseni piiripunkti;

kvoodivälise vasikate impordi parema korraldamise võimaldamiseks tuleks sätestada, et kõikide impordilitsentsi kantud kuni 300kilogrammiste vasikate puhul tuleb lahtrisse 7 märkida lähteriik ja lahtrisse 8 päritoluriik, mis peavad vastama eespool nimetatud otsuste lisades sätestatud veterinaarsertifikaati märgitud ekspordiriigile, ning samuti tuleks kontrollida, et impordilitsentsile märgitud päritoluriik vastab vabasse ringlusse laskmise hetkel veterinaarsertifikaadi originaalil või koopial täpsustatud ekspordiriigile, ning kui kõnealused riigid on erinevad, tuleks vabasse ringlusse laskmine keelata;

käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1445/95 artikli 2 lõige 2 asendatakse järgmisega:

"2. CN-koodide 01029005 – 01029049 alla kuuluvate toodete impordi puhul, v.a rakenduseeskirju sisaldavate vastavate määrustega reguleeritud elusveiste impordikvootide puhul, tuleb impordilitsentsi taotluse ja litsentsi:

a) lahtrisse 7 märkida lähteriik;

b) lahtrisse 8 märkida päritoluriik, mis vastab ekspordiriigile otsuse 98/372/EÜ III lisa ("Veterinaarsertifikaat") tähenduses ja direktiivil 72/462/EMÜ põhinevate, teatavatest kolmandatest riikidest imporditavaid elusveiseid käsitlevate sarnaste otsuste lisade ("Veterinaarsertifikaat") tähenduses. Litsentsiga kaasneb kohustus importida sellest riigist;

c) lahtrisse 20 teha järgmine kanne: "Lahtris 8 nimetatud päritoluriik vastab veterinaarsertifikaadi originaalil või koopial märgitud ekspordiriigile."

Eespool nimetatud loomade vabasse ringlusse lubamiseks tuleb esitada veterinaarsertifikaadi originaal või koopia, mille õigsust on kinnitatud ühenduse piiripunktis, tingimusel et väljaandev riik vastab impordilitsentsi lahtris 8 märgitud riigile."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 14. detsembrist 1998 taotletavate litsentside suhtes.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 9. detsember 1998

Komisjoni nimel

komisjoni liige

Franz Fischler

[1] EÜT L 148, 28.6.1968, lk 24.

[2] EÜT L 210, 28.7.1998, lk 17.

[3] EÜT L 143, 27.6.1995, lk 35.

[4] EÜT L 293, 31.10.1998, lk 49.

[5] EÜT L 170, 16.6.1998, lk 34.

[6] EÜT L 302, 31.12.1972, lk 28.

[7] EÜT L 24, 30.1.1998, lk 31.

--------------------------------------------------